Kaubamärk on tähis, mida ettevõtja kasutab oma toodete eristamiseks teiste ettevõtjate  samaliigilistest toodetest. Kaubamärgi mõiste vihjab, et kaubamärk on olemuslikult seotud tähistatava tootega. Nii seondub Kalevi kaubamärk maiustustega, Viru Valge viinaga ning EMT mobiilsideteenusega. Kõik nimetatud kaubamärgid on nn sõnamärgid. Sõnamärgid on levinumaiks kaubamärgiks, moodustades kõikidest kaubamärkidest ca 90%. Sõnamärkidena võib kaitsta tavakeele sõnu (kaubamärk nr 26003 Tere kasutamiseks toiduainetel), tehissõnu (kaubamärk nr 9490 jt KODAK kasutamiseks nt fotopaberil ja kaameratel ), täheühendeid  (kaubamärk nr 30934 BMW sõidukitel), numbreid (kaubamärk nr 30823 2 telesaadetel), eesnimesid (kaubamärk nr 31327 Kalev kasutamiseks maiustustel), täisnimesid (kaubamärk nr 35053 Erki Nool mitmesugustel kaupadel ja teenustel), nimesid koos tiitliga (kaubamärk nr 33477 Baron Wrangell kasutamiseks näiteks nahktoodetel), tähtede ja numbrite kombinatsioone (kaubamärk nr 33951 Kanal 2 kasutamiseks teleprogrammidel), nende kombinatsioone kirjavahemärkidega (kaubamärk nr 38012 Ti:ger kasutamiseks haridussaadetel) ja  loosungeid (kaubamärk nr 36812 Kiusatus aastast 1806 kasutamiseks toiduainetel).